
Előterjesztés
a Közgyűlés részére
Tisztelt Közgyűlés!
A hajléktalan személyek hatékonyabb és hatásosabb fővárosi ellátását Budapest Főváros Önkormányzata kötelező- és önként vállalt szolgáltatási feladataival biztosítja a rászoruló fedél nélküliek számára. Tarlós István főpolgármester úr a korábbiakat meghaladó minőségi és szakmai elvárásokat fogalmazott meg a hajléktalanok fővárosi ellátásában, amelynek figyelembe vételével a Fővárosi Közgyűlés - dr. Győri Péter és Vecsei Miklós szakértői tevékenységére alapozva- elfogadta a budapesti hajléktalan-ellátás új koncepcióját. A városvezetői elvárások alapján változott szakmai szemlélet mellett az ellátás hatékonyságát jelentette a diszpécser-szolgálat működtetésének bázisán, a krízisautók- és utcai szociális szolgálatok tevékenységének összehangolása és a befogadó szálláshelyek számának jelentős számú növelése. A hajléktalanok megváltozott szemléletű ellátása szükségessé teszi a fedél nélkül élők részére biztosítható foglalkoztatási lehetőségek számának és területeinek növelését, ennek nyomán életkörülményeik érzékelhető és kedvező irányú változását. Jelen előterjesztés a közfoglalkoztatott hajléktalanok számára nyújtott szálláslehetőségek szerződéses biztosítására tesz javaslatot.
Sebők Endre Ferencvárosi Szociális Foglalkoztató és Ellátó Nonprofit Kft.  (továbbiakban: Foglalkoztató) ügyvezető igazgatója - Budapest Főváros IX. kerület Ferencváros Önkormányzata nevében együttműködési ajánlattal fordult Tarlós István főpolgármester úrhoz. Az ajánlat szerint a 150 fő közfoglalkoztatásban részt vevő hajléktalan személy számára kér biztosítani munkavégzésük időtartamára Budapest IX. kerületében (esetleg szomszédos kerületben) a Fővárosi Önkormányzat ellátó intézménye telephelyein egységesen 10 200 Ft.-os havi térítési díjakon különböző szálláslehetőségeket (átmeneti szállás, szobabérlők háza, munkásszállás, kereskedelmi szálláshely). A kereskedelmi szálláshelyek (szobabérlők háza, munkásszállás) térítési díja 35000-53000Ft./hó. 
A program szerint, a hajléktalanok számára a szálláslehetőségek addig biztosítottak, ameddig Foglalkoztató által szervezett közfoglalkoztatási program/ok/ban munkavégzésben részt vesz és az ellátáshoz kapcsolódó szakmai szabályok betartásra kerülnek. A biztosított szálláshelyek igénybevétele során garanciális elemként kell kezelni, hogy az elhelyezettek biztonsága érdekében a Házirendet súlyosan megsértők azt követően nem részesülhetnek a Budapesti Módszertani Szociális Központ és Intézményei (továbbiakban: BMSZKI) által biztosított szolgáltatásban.
A biztosított férőhelyekre a Foglalkoztató küldi a vele szerződött hajléktalan és közfoglalkoztatásban részt vevő személyeket, a BMSZKI igazolja a küldött közfoglalkoztatottak szakmai jogszabályok szerinti hajléktalan státusát (mivel ennek hiányában a KENYSZI–regisztráció alapján a Fővárosi Önkormányzat elveszíti a férőhelyre jutó állami támogatást). A program célkitűzései eredményes valóra váltása érdekében Foglalkoztató és BMSZKI érintett szakemberei folyamatosan együttműködnek és napi kapcsolatban állnak, havonta közösen vizsgálják az aktuális ügyfélkör közfoglalkoztatásának eredményességét és tapasztalataikról évente tájékoztatást készítenek a Főváros Közgyűlés és a Ferencvárosi Önkormányzat Képviselőtestülete számára.
A ferencvárosi ajánlat részeként a közfoglalkoztatásban részt vevő hajléktalan személyek az első 3 hónapban térítésmentesen kapnak szálláslehetőséget és a 4. hónaptól fizetik a Fővárosi Közgyűlés rendeletében megállapított térítési díjat. Az átmeneti szálláshelyeken a 29/1993. (II.17.) Korm. rendelet 22. §. (1) bekezdése értelmében a gondozás első 30 napjára térítési díjat nem kell fizetni, a ferencvárosi ajánlat szerint a 2. és 3. hónapban elengedett térítési díjak BMSZKI számára fizetendő  költségeit Budapest Főváros IX. kerület Ferencváros Önkormányzata és Budapest Főváros Önkormányzata közösen, fele-fele arányban viselik. 
A 150 fő közfoglalkoztatott átmeneti szálláshelyének biztosítása érdekében Budapest Főváros Önkormányzata és Budapest Főváros IX. kerület Ferencváros Önkormányzata együttműködési megállapodást köt a BMSZKI átmeneti szállást nyújtó telephelyein biztosított üres férőhelyek terhére. 
Az együttműködés jogi- és pénzügyi egyeztetése során megállapítást nyert, hogy a ferencvárosi együttműködési ajánlat egyes elemei csak a hatályos jogszabályok rendelkezései- és a pénzügyi követelmények betartásával és korlátozottan teljesíthetőek.
A ferencvárosi együttműködési ajánlatban szereplő azon rendelkezések, amelyekben 
1. a Fővárosi Önkormányzat az érintett hajléktalan személyek elhelyezését, a 2-3. havi elhelyezés térítési díjának 50%-a átvállalásával támogatná, ezáltal előnyben részesítve a ferencvárosi  hajléktalanokat, illetve 
1. a Fővárosi Önkormányzat üres férőhelyek fenntartására vállal kötelezettséget, függetlenül a tényleges igényektől, 
egyértelműen ellentétesek a hatályos jogszabályi rendelkezésekkel, így ezen megoldások komoly jogi és szakmai kihívást és egyben kockázatot jelentenének a Fővárosi Önkormányzat számára.
A hatályos jogszabályokkal alátámasztható és jelen előterjesztésben mellékelt Megállapodás-tervezet a FeSzoFE-közfoglalkoztatott hajléktalanok számára, maximum 150 fő részére, hajléktalan átmeneti szálláslehetőséget biztosít Budapest Főváros Önkormányzata a BMSZKI telephelyein az üres férőhelyek terhére – amelyeken a Fővárosi Közgyűlés rendeletében meghatározott térítési díjat kell fizetni. A hajléktalan átmeneti szállásokon 1. hónap minden hajléktalan számára ingyenes, a 2.-3. hónap térítésmentes lehet, ha annak költségeit a Ferencvárosi Önkormányzat viseli és havonta megtéríti a a BMSZKI  részére.
A tervezett együttműködés keretében biztosított átmeneti szálláshelyek ugyanazon szakmai minimumfeltételeket teljesítik, mint a fővárosi hajléktalan személyek számára Budapest Főváros Önkormányzata intézménye, vagy szerződött, ellátó szakmai partnere által nyújt. A program fenntartása csak a két Önkormányzat által vállalt szerződéses Megállapodás betartása mellett, valamint a BMSZKI és a Foglalkoztató közötti naponkénti egyeztetéssel és folyamatos együttműködéssel biztosítható. A közfoglalkoztatást végző Foglalkoztató és a BMSZKI között külön együttműködési megállapodás megkötése szükséges az átmeneti szálláshelyek igénybevételére vonatkozó részletes teendők, szabályok meghatározására, és azok maximális kihasználtságának biztosítása érdekében.

Tisztelt Közgyűlés!

Az előterjesztés keretében két önkormányzat szerződéses együttműködésére teszek javaslatot a közfoglalkoztatott hajléktalanok számára nyújtható átmeneti szálláslehetőségek biztosítása érdekében - a melléklet szerinti Együttműködési Megállapodás elfogadásával -, egyben tájékoztatom Önöket, hogy elfogadásáról párhuzamosan dönt Budapest Főváros IX. kerület Ferencváros Önkormányzatának Képviselő-testülete is.

Budapest Főváros Főpolgármestere a Fővárosi Önkormányzat Szervezeti és Működési Szabályzata [11/2013. (III. 18.) Főv. Kgy. rendelet] 7. sz. melléklet 7.3. pontjában foglalt felhatalmazás alapján jogosult a más önkormányzatokkal ezek lakosai szakosított szociális intézményi elhelyezésére vonatkozó megállapodások megkötésére, ezért a fenti felhatalmazás egyszeri jelleggel történő visszavonása szükséges.

Határozati javaslatok

A Fővárosi Közgyűlés úgy dönt, hogy:



egyszeri jelleggel visszavonja a főpolgármestertől a Fővárosi Önkormányzat Szervezeti és Működési Szabályzatáról szóló 11/2013. (III. 18.) Főv. Kgy. rendelet 7. sz. melléklet 7.3. pontjában foglalt felhatalmazást.

határidő:	azonnal
felelős: 	Tarlós István főpolgármester



megköti Budapest Főváros Önkormányzata és Budapest Főváros IX. Kerület Ferencváros Önkormányzata közötti Együttműködési Megállapodást az előterjesztés melléklete szerinti tartalommal.

határidő:	azonnal
felelős: 	Tarlós István főpolgármester



felhatalmazza a főpolgármestert az Együttműködési Megállapodás aláírására.

határidő:	a döntést követő 60 napon belül
felelős: 	Tarlós István főpolgármester



a Budapesti Módszertani Szociális Központ és Intézményei az intézményi költségvetési beszámoló összeállításának időpontjában, de legkésőbb minden év február 28-ig részletes szakmai és pénzügyi beszámolót készít az Együttműködési Megállapodásban szereplő feladatok megvalósításáról, annak tapasztalatairól. 

határidő:	legkésőbb minden év február 28-ig
felelős: 	Tarlós István főpolgármester



a  beszámolót a Fővárosi Közgyűlés elé kell terjeszteni jóváhagyásra. Ezzel egyidejűleg felül kell vizsgálni az Együttműködési Megállapodásban foglaltakat, és amennyiben szükséges, az annak módosítására vonatkozó javaslatot is a Fővárosi Közgyűlés elé kell terjeszteni jóváhagyásra.

határidő:	minden év március végéig
felelős: 	Tarlós István főpolgármester


Határozathozatal módja: Az 1. számú határozati javaslat minősített, a 2.-5 határozati javaslatok egyszerű szavazattöbbséget igényelnek.

Budapest, 2013. április „     ”
	Dr. Szentes Tamás
főpolgármester-helyettes

	Láttam:

	Sárádi Kálmánné dr.
főjegyző

